## Odluka Ustavnog suda Republike Hrvatske broj: U-IIIA-4046/2005 od 13. studenoga 2008.

### NN 141/2008 (5.12.2008.), Odluka Ustavnog suda Republike Hrvatske broj: U-IIIA-4046/2005 od 13. studenoga 2008.

USTAVNI SUD REPUBLIKE HRVATSKE

3967

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Slavica Banić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio B. U. iz Z., kojeg zastupa I. Š., odvjetnik u Z., na sjednici održanoj 13. studenoga 2008. godine, donio je

ODLUKU

I. Ustavna tužba se usvaja.

II. Općinski sud u Zadru dužan je donijeti presudu u predmetu, koji se vodi pred tim sudom pod poslovnim brojem: P-9/94 u najkraćem mogućem roku, ali ne duljem od tri (3) mjeseca, računajući od prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe B. U. iz Z., V. L. 3/A, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 17.000,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnio 5. listopada 2005. ustavnu tužbu radi duljine parničnog postupka, koji se vodi pred Općinskim sudom u Zadru pod brojem: P-9/94.

ČINJENICE VAŽNE ZA USTAVNOSUDSKI POSTUPAK

2. Ustavni sud je, u postupku povodom ustavne tužbe primjenom članka 63. Ustavnog zakona, utvrdio sljedeće pravno relevantne činjenice za odlučivanje o povredi ustavnog prava B. U. (podnositelja ustavne tužbe) zajamčenog člankom 29. stavkom 1. Ustava:

Podnositelj je 4. siječnja 1994. podnio Općinskom sudu u Zadru tužbu pod brojem: P-9/94, protiv I. i D. Z. radi solidarne isplate HRD protuvrijednosti iznosa od 65.360 DEM.

Na ročištu od 20. lipnja 1994. i u podnesku istog datuma tuženici su podnijeli odgovor na tužbu.

Na ročištu od 3. veljače 1998. prvostupanjski sud je naložio strankama dostavu dokumentacije.

Ročište od 5. ožujka 1998. odgođeno je zbog neuredne dostave za tuženike.

Na ročištu od 24. ožujka 1998. izvedeni su dokazi saslušanjem stranaka.

Ročište od 25. veljače 2004. odgođeno je zbog neuredne dostave za tuženike.

Ročište od 22. ožujka 2004. odgođeno je zbog odsutnosti suca.

Na ročištu od 23. travnja 2004. tužitelj je predložio izvođenje dokaza financijskim vještačenjem nakon uređenja tužbenog zahtjeva.

Na ročištu od 25. svibnja 2004. tužitelj je dostavio podnesak s tužbenim zahtjevom postavljenim u eurima.

Na ročištu od 24. kolovoza 2004. naloženo je tužitelju da dostavi obračun svog potraživanja.

Na ročištu od 21. listopada 2004. određeno je izvođenje dokaza vještačenjem po vještaku financijske struke.

Na ročištu od 19. siječnja 2006. naloženo je tužitelju da uplati predujam za provođenje vještačenja.

Dokaz o uplati predujma dostavljen je prvostupanjskom sudu 14. ožujka 2006.

Rješenjem od 16. svibnja 2006. prvostupanjski sud imenuje vještaka financijske struke mr. I. T.

Nalaz i mišljenje vještaka dostavljeni su prvostupanjskom sudu 23. lipnja 2006.

Podneskom od 17. srpnja 2006. tužitelj je dostavio očitovanje (prigovore) na vještački nalaz i mišljenje.

Podneskom od 4. rujna 2006. vještak je odgovorio na tužiteljeve prigovore.

U podnesku od 22. rujna 2006. tuženici navode da nemaju prigovore na vještački nalaz i mišljenje.

Ročište od 14. ožujka 2007. je odgođeno do tužiteljeve dostave odluka istog suda u drugim predmetima.

Na ročištu od 24. svibnja 2007. tužitelju je naloženo da uplati predujam za novo financijsko vještačenje.

Rješenjem od 10. ožujka 2008. prvostupanjski sud je povjerio provođenje novog financijskog vještačenja Hrvatskoj udruzi eksperata i sudskih vještaka, koje je svoj nalaz i mišljenje dostavilo tom sudu 21. travnja 2008.

Dopisom od 21. travnja 2008. prvostupanjski sud dostavlja strankama navedeni nalaz i mišljenje.

Dana 26. kolovoza 2008. održano je ročište.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 4. siječnja 1994. podnio Općinskom sudu u Zadru tužbu pod brojem: P-9/94, protiv I. i D. Z. radi solidarne isplate HRD protuvrijednosti iznosa od 65.360 DEM.

Duljina postupka uzima se u obzir od 5. studenoga 1997. kad je Zakonom o potvrđivanju stupila na snagu, u odnosu na Republiku Hrvatsku, Konvencija za zaštitu ljudskih prava i temeljnih sloboda i protokoli broj 1, 4, 6, 7 i 11 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak; u daljnjem tekstu: Konvencija). Protokol broj 12 na snazi je u odnosu na Republiku Hrvatsku od 1. travnja 2005. (Zakon o potvrđivanju Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 9/05.), a Protokol broj 13 od 1. srpnja 2003. (Zakon o potvrđivanju Protokola broj 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola broj 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega zakonom ustanovljeni neovisni i nepristrani sud u razumnom roku ispita njegov slučaj.

Postupak u predmetu Općinskog suda u Zadru broj: P-9/94 još nije pravomoćno dovršen. Stoga Ustavni sud utvrđuje da je do dana donošenja ove ustavnosudske odluke postupak trajao ukupno četrnaest (14) godina, deset (10) mjeseci i devet (9) dana, a nakon stupanja na snagu Konvencije pa do dana donošenja ove ustavnosudske odluke postupak je trajao jedanaest (11) godina i osam (8) dana.

4.2. POSTUPANJE NADLEŽNIH SUDOVA

U pravno relevantnom razdoblju postupak se vodio pred Općinskim sudom u Zadru pod brojem: P-9/94. U tom razdoblju nije donijeta niti jedna meritorna odluka.

Trajanje prvostupanjskog postupka u pravno relevantnom razdoblju od preko sedam godina ukazuje na neaktivnost nadležnog prvostupanjskog suda i na činjenicu, da taj sud nije poduzeo odgovarajuće korake radi učinkovitog vođenja ovog postupka.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe svojim ponašanjem nije pridonio duljini postupka.

4.4. SLOŽENOST SUDSKOG PREDMETA

Prema ocjeni Ustavnog suda riječ je o relativno složenom predmetu zbog izvođenja dokaza financijskim vještačenjem. Međutim, složenost predmeta ne opravdava duljinu postupka u razmatranom, pravno relevantnom razdoblju od preko jedanaest godina.

OCJENA USTAVNOG SUDA

5. Ustavni sud utvrđuje da je u pravnoj stvari podnositelja ustavne tužbe, do podnošenja ustavne tužbe, postupak ukupno trajao preko četrnaest godina, a u pravno relevantnom razdoblju preko jedanaest godina.

Sagledavajući postupak kao jedinstvenu cjelinu, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava iz članka 29. stavka 1. Ustava, Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj. Određujući visinu naknade u konkretnom slučaju, Ustavni sud je uzeo u obzir i trajanje ustavnosudskog postupka u ovom predmetu.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Općinskog suda u Zadru dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4046/2005

Zagreb, 13. studenoga 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 141/2008-3967